Na temelju članka 35. Zakona o lokalnoj i područnoj (regionalnoj) samoupravi (Narodne novine, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20), članka 289. Zakona o socijalnoj skrbi (Narodne novine, broj 18/22, 46/22, 119/22, 71/23), članka 35. Statuta Grada Ivanić-Grada (Službeni glasnik Grada Ivanić-Grada, 01/21, 04/22) i članka 5. stavka 2. Odluke o socijalnoj skrbi (Službeni glasnik Grada Ivanić-Grada, broj 02/23), Gradsko vijeće Grada Ivanić-Grada na svojoj \_\_. sjednici održanoj dana \_\_\_\_\_\_\_\_\_\_ 2023. godine donijelo je sljedeći

**P R O G R A M**

**socijalnih potreba Grada Ivanić-Grada za 2024. godinu**

I.

Odlukom o socijalnoj skrbi (Službeni glasnik Grada Ivanić-Grada, broj 02/23) (u daljnjem tekstu: Odluka) utvrđena su prava iz područja socijalne skrbi koja Grad Ivanić-Grad osigurava svake godine Programom socijalnih potreba.

Navedenom Odlukom utvrđeni su uvjeti, način i postupak za ostvarivanje prava iz područja socijalne skrbi.

Programom socijalnih potreba Grada Ivanić-Grada za 2024. godinu (u daljnjem tekstu: Program) osiguravaju se sredstva u iznosu od **749.495,00 eura**, za sljedeća prava i programe:

1. **Pravo na pomoć za podmirenje troškova prehrane učenika u osnovnoj školi**

Pravo na podmirenje u cijelosti troškova prehrane učenika u osnovnoj školi ostvaruje učenik u socijalnoj potrebi, a na temelju odluke ravnatelja osnovne škole u suradnji s nadležnim državnim tijelima.

Pravo na djelomično podmirenje troškova prehrane učenika u osnovnoj školi ostvaruju svi ostali učenici osnovnih škola na temelju odluke ravnatelja.

Zaključak o raspodjeli sredstava osnovnim školama za podmirenje troškova prehrane učenika donosi Gradonačelnik.

Za realizaciju ovog dijela Programa osiguravaju se sredstva u iznosu od **26.600,00 eura** na poziciji R0247 (Socijalni program u osnovnom obrazovanju) Proračuna Grada Ivanić-Grada za 2024. godinu.

1. **Pravo na dodatni obrazovni materijal učenicima osnovnih škola**

Pravo na dodatni obrazovni materijal ostvaruju učenici osnovnih škola na području Grada Ivanić-Grada sukladno Odluci koju za svaku školsku godinu donosi Gradonačelnik.

Za realizaciju ovog dijela Programa osiguravaju se sredstva u iznosu od **13.300,00 eura** na poziciji R0247-1 (Dodatni obrazovni materijal za učenike OŠ) Proračuna Grada Ivanić-Grada za 2024. godinu.

1. **Pravo na naknadu za troškova stanovanja**

Troškovi stanovanja u smislu Zakona o socijalnoj skrbi (Narodne novine, broj 18/22, 46/22, 119/22 i 71/23) odnose se na najamninu, komunalne naknade, troškove grijanja, vodne usluge te troškove koji su nastali zbog radova na povećanju energetske učinkovitosti zgrade.

Pravo na naknadu za troškove stanovanja priznaje se korisniku zajamčene minimalne naknade.

Za realizaciju ovog dijela Programa osiguravaju se sredstva u iznosu od **40.000,00 eura** na poziciji R0253 (Troškovi stanovanja) Proračuna Grada Ivanić-Grada za 2024. godinu.

1. **Pravo na jednokratnu naknadu, pomoć za podmirenje troškova ljetovanja u dječjem odmaralištu, pomoć za podmirenje troškova prijevoza djeteta s teškoćama u razvoju i pratitelja, pravo na poklon pakete i pravo na podmirenje pogrebnih troškova**

Jednokratna novčana pomoć može se odobriti samcu ili kućanstvu koji zbog posebno teškog trenutačnog materijalnog stanja ili zbog trajnijih teških okolnosti (bolest ili smrt člana obitelji, elementarne nepogode, izvanredni troškovi uzrokovani požarom, nesrećom ili slično), prema ocjeni nadležnog upravnog tijela Grada nisu u mogućnosti djelomično ili u cijelosti podmiriti osnovne životne potrebe odnosno razriješiti posljedice takvog stanja ili okolnosti. Jednokratna novčana pomoć može se odobriti i na prijedlog Hrvatskog zavoda za socijalni rad, Područni ured Ivanić-Grad.

Iznos pomoći određivat će se ovisno o nastaloj okolnosti. Istoj osobi ili kućanstvu jednokratna novčana pomoć može se odobriti najviše do godišnjeg iznosa od 270,00 eura za samce, odnosno 400,00 eura za kućanstvo.

Pravo na pomoć za podmirenje troškova ljetovanja u dječjem odmaralištu u organizaciji Gradskog društva Crvenog križa mogu ostvariti roditelj, staratelj ili udomitelj djeteta za dijete koje polazi osnovnu školu, a na prijedlog kojeg Gradsko društvo Crvenog križa utvrđuje u suradnji sa Hrvatskim zavodom za socijalni rad, Područni ured Ivanić-Grad i osnovnim školama.

Navedeno pravo mogu ostvariti i djeca s posebnim potrebama uz pratitelja.

Grad će financirati ljetovanje najmanje 20 djece koja polaze osnovnu školu i 5 osoba s invaliditetom. Posebnom odlukom Gradonačelnika može se povećati broj djece koja polaze osnovnu školu i osoba s invaliditetom.

Pravo na pomoć za podmirenje troškova prijevoza djeteta s teškoćama u razvoju i njegovog pratitelja radi potrebe školovanja ili rehabilitacije izvan područja Grada Ivanić-Grada, može se ostvariti kad način podmirenja takvih troškova nije uređen drugim propisima i kad je potreba utvrđena odgovarajućom stručnom dokumentacijom (rješenjem, nalazom, mišljenjem, potvrdom ili sličnim) nadležnog, odnosno odgovarajućeg tijela. Visinu prava utvrđuje Gradonačelnik.

Pravo na poklon pakete u prigodi Uskrsa, Svjetskog dana starijih osoba (1. listopada) te božićnih i novogodišnjih blagdana imaju:

- djeca iz obitelji u socijalnoj potrebi prema evidenciji Zavoda,

- starije i nemoćne osobe – korisnici zajamčene minimalne naknade prema evidenciji Zavoda,

- osobe starije od 90 godina, a prema evidenciji nadležnog Matičnog ureda,

- osobe s invaliditetom prema evidenciji Zavoda.

Za svaku godinu vrijednost poklon paketa utvrđuje Gradonačelnik, a distribuciju poklon paketa korisnicima obavit će Gradsko društvo Crvenog križa.

Grad može odobriti podmirenje pogrebnih troškove osobama koje to pravo ne ostvaruju preko Hrvatskog zavoda za socijalni rad, a vlastita obitelji ili srodnici nisu u mogućnosti podmiriti pogrebne troškove ili pak nemaju vlastite obitelji ili bližih srodnika. Grad će u navedenom slučaju podmiriti samo osnovne troškove pogreba i to u pravilu pravnoj osobi registriranoj za usluge pogreba koja je izvršila uslugu.

Za realizaciju ovog dijela Programa osiguravaju se sredstva u iznosu od **47.000,00 eura** na poziciji R0254 (Sredstva za socijalno ugrožene) Proračuna Grada Ivanić-Grada za 2024. godinu.

1. **Potpora učenicima osnovnih i srednjih škola**

Korisnici prava na novčanu pomoć su djeca školske dobi, polaznici osnovne i srednje škole od 6. godine života do 18. godine života te mlađi punoljetnici do kraja 18. godine života.

Pravo na novčanu pomoć priznaje se korisniku u visini 50,00 eura godišnje.

Navedena potpora dodijelit će se učenicima osnovnih i srednjih škola s prebivalištem na područja Grada Ivanić-Grada.

Za realizaciju ovog dijela Programa osiguravaju se sredstva u iznosu od **80.000,00 eura** na poziciji R0260 (Potpora učenicima osnovnih i srednjih škola) Proračuna Grada Ivanić-Grada za 2024. godinu.

1. **Pravo na stipendiju**

Navedena potpora dodijelit će se učenicima i studentima s područja Grada Ivanić-Grada u skladu s Pravilnikom o stipendiranju učenika i studenata s područja Grada Ivanić-Grada (Službeni glasnik Grada Ivanić-Grada, broj 11/11).

Za realizaciju ovog dijela Programa osiguravaju se sredstva u iznosu od **31.500,00 eura** na poziciji R0249 (Stipendije) Proračuna Grada Ivanić-Grada za 2024. godinu.

1. **Pravo na sufinanciranje troškova prijevoza studenata**

Grad Ivanić-Grad sufinancirat će troškove javnog prijevoza redovitih studenata s područja Grada Ivanić-Grada koji svakodnevno putuju do mjesta školovanja, ukoliko pravo na sufinanciranje ne ostvaruju po nekoj drugoj osnovi. Odluku te kriterije i način sufinanciranja donosi Gradonačelnik.

Za realizaciju ovog dijela Programa osiguravaju se sredstva u iznosu od **50.000,00 eura** na poziciji R0248 (Socijalni program u srednjoškolskom i visokoškolskom obrazovanju) Proračuna Grada Ivanić-Grada za 2024. godinu.

1. **Pravo na pomoć za opremu novorođenog djeteta**

Pravo na pomoć za opremu novorođenog djeteta može ostvariti roditelj (skrbnik) novorođenog djeteta u skladu s Pravilnikom o ostvarivanju prava na jednokratnu novčanu pomoć za novorođeno dijete (Službeni glasnik Grada Ivanić-Grada, broj 09/22).

Za realizaciju ovog dijela Programa osiguravaju se sredstva u iznosu od **45.000,00 eura** na poziciji R0250 (Potpore za novorođenčad) Proračuna Grada Ivanić-Grada za 2024. godinu.

1. **Potpore umirovljenicima**

Za umirovljenike i umirovljeničke udruge s područja Grada Ivanić-Grada osiguravaju se sredstva u iznosu od **114.600,00 eura** na poziciji R0251 (Potpore umirovljenicima) Proračuna Grada Ivanić-Grada za 2024. godinu.

1. **Socijalno zdravstveni projekti udruga i programi preventive**

U 2024. godini osiguravaju se sredstva u iznosu od **80.650,00 eura** za socijalno zdravstvene projekte i programe preventive na području Grada Ivanić-Grada i to za:

a) Programe Gradskog društva Crvenog križa Ivanić-Grad **8.650,00 eura** na poziciji R0256 (Programi GDCK) Proračuna Grada Ivanić-Grada za 2024. godinu,

b) Socijalno zdravstvene projekte **70.000,00 eura** na poziciji R0258 (Socijalno zdravstveni projekti) Proračuna Grada Ivanić-Grada za 2024. godinu,

c) Programe preventive – DDK **2.000,00 eura** na poziciji R0259 (Programi preventive-DDK) Proračuna Grada Ivanić-Grada za 2024. godinu.

Za redovnu djelatnost Gradskog društva Crvenog križa Ivanić-Grad osiguravaju se sredstva u iznosu od **41.715,00 eura** na poziciji R0255 (Gradsko Društvo Crvenog Križa) Proračuna Grada Ivanić-Grada za 2024. godinu.

1. **Prijevoz pokojnika**

U Proračunu Grada Ivanić-Grada za 2024. godinu za prijevoz pokojnika, na poziciji R0254-1 (Prijevoz pokojnika), osiguravaju se sredstva u iznosu od **8.000,00 eura**.

1. **Troškovi za provedbu rada za opće dobro bez naknade**

U Proračunu Grada Ivanić-Grada za 2024. godinu za provedbu rada za opće dobro, na poziciji R0252 (Troškovi za provedbu rada za opće dobro bez naknade), osiguravaju se sredstva u iznosu od **10.000,00 eura**.

1. **Sufinanciranje rada Zavoda za hitnu medicinu Zagrebačke županije**

U Proračunu Grada Ivanić-Grada za 2024. godinu za sufinanciranje rada Zavoda za hitnu medicinu Zagrebačke županije, na poziciji R0259-1 (Sufinanciranje rada Zavoda za hitnu medicinu ZŽ), osiguravaju se sredstva u iznosu od **30.000,00 eura**.

1. **Program zapošljavanja žena – Zaželi**

U Proračunu Grada Ivanić-Grada za Program zapošljavanja žena – Zaželi, osiguravaju se sredstva u iznosu od **131.130,00 eura** i to za:

1. Plaće za zaposlene u projektu ZAŽELI **50.880,00 eura** na poziciji R0257-1,
2. Troškovi programa ZAŽELI **40.650,00 eura** na poziciji R0257,
3. Tekuće pomoći općinskim proračunima temeljem prijenosa EU sredstava **39.600,00 eura** na poziciji R0257-2.

II.

Pojedinačna prava iz ovog Programa mogu se priznati:

1. hrvatskim državljanima koji imaju prebivalište na području Grada Ivanić-Grada
2. strancu sa stalnim boravkom na području Grada,
3. osobi bez državljanstva s privremenim i stalnim boravkom i dugotrajnim boravištem na području Grada

ako Odlukom o socijalnoj skrbi ili Zakonom o socijalnoj skrbi u određenom slučaju nije drugačije određeno.

Pravo na jednokratnu novčanu pomoć može se priznati i osobi koja nije obuhvaćena stavkom 1. ove točke pod uvjetima propisanim Zakonom, ako to zahtijevaju životne okolnosti u kojima se osoba našla.

Nadležni upravni odjel Grada može, radi preispitivanja osnovanosti ostvarivanja prava iz Odluke, povremeno preispitati činjenice i okolnosti odlučujuće za ostvarivanje prava.

Nadležni upravni odjel Grada ima pravo nadzirati da li se sredstva odobrena za ostvarivanje prava sukladno odredbama Odluke koriste u svrhu za koju su namijenjena.

Zaključak o raspodjeli sredstva za pojedina prava predviđena ovim Programom, a za koja Odlukom nije propisano da odlučuje nadležni upravni odjel Grada, donosi Gradonačelnik Grada Ivanić-Grada.

III.

Ovaj Program sastavni je dio Proračuna Grada Ivanić-Grada za 2024. godinu, stupa na snagu osmoga dana od dana objave u Službenom glasniku Grada Ivanić-Grada, a primjenjuje se od 01. siječnja 2024. godine.

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADSKO VIJEĆE

KLASA: Predsjednik Gradskog vijeća:

URBROJ:

Ivanić-Grad, \_\_\_\_\_\_\_\_\_\_\_ 2023. Željko Pongrac, pravnik kriminalist